CELEX: 32014D0092
Language: bg
Date: 2014-02-14 00:00:00
Title: 2014/92/ЕС: Решение за изпълнение на Комисията от 14 февруари 2014 година за изменение на приложение II към Решение 97/794/ЕО за установяване на някои подробни правила по отношение прилагането на Директива 91/496/ЕИО на Съвета относно определяне на принципите на организация на ветеринарните проверки на живи животни, внасяни в Общността от трети страни (нотифицирано под номер C(2014) 750)  текст от значение за ЕИП

18.2.2014   
            
            
               BG
            
            
               Официален вестник на Европейския съюз
            
            
               L 46/18
            
         
      РЕШЕНИЕ ЗА ИЗПЪЛНЕНИЕ НА КОМИСИЯТА
   
   от 14 февруари 2014 година
   за изменение на приложение II към Решение 97/794/ЕО за установяване на някои подробни правила по отношение прилагането на Директива 91/496/ЕИО на Съвета относно определяне на принципите на организация на ветеринарните проверки на живи животни, внасяни в Общността от трети страни
   (нотифицирано под номер C(2014) 750)
   (текст от значение за ЕИП)
   (2014/92/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (1), и по-специално член 4, параграф 5, член 5, втора алинея, член 7, параграф 2 и член 8, буква Б от нея,
   като има предвид, че:
   
               (1)
            
            
               С Решение 97/794/ЕО на Комисията (2) се установяват някои подробни правила по отношение на прилагането на Директива 91/496/ЕИО относно определяне на принципите на организация на ветеринарните проверки на живи животни, внасяни в Общността от трети страни.
            
         
               (2)
            
            
               Съгласно член 4 от посоченото решение по време на физическите проверки, предвидени в член 4, параграф 2 от Директива 91/496/ЕИО, живите двукопитни и еднокопитни животни трябва да бъдат разтоварени на граничния инспекционен пункт в присъствието на официалния ветеринарен лекар и да бъдат подложени на инспекция по отношение на годността им да пътуват, както и на клиничен преглед, който може да включва вземането на проби. Прегледите и вземането на проби трябва да се извършват в съответствие с разпоредбите на приложение II към Решение 97/794/ЕО.
            
         
               (3)
            
            
               Съгласно приложение II към Решение 97/794/ЕО най-малко 3 % от пратките двукопитни и еднокопитни животни се подлагат на месечна основа на серологично вземане на проби, за да се установи дали са спазени здравните изисквания, установени в придружаващия ветеринарен сертификат.
            
         
               (4)
            
            
               В член 2, буква в) от Директива 2009/156/ЕО на Съвета (3) се съдържа определение за „регистрирани еднокопитни животни“, от които регистрираните коне представляват таксономична подгрупа в съответствие с член 19 от посочената директива. Поради това може да бъде решено вносът от трета страна или част от трета страна да бъде ограничен до някои видове или категории еднокопитни, като следва да бъдат установени специални условия за временно въвеждане на територията на Съюза на регистрирани еднокопитни животни или еднокопитни животни, предназначени за специална употреба, или за повторното им въвеждане на територията на Съюза, след като са били временно изнесени.
            
         
               (5)
            
            
               С приемането на решения 92/260/ЕИО (4) и 93/195/ЕИО (5) на Комисията относно ветеринарно-санитарните изисквания и ветеринарното сертифициране за временното допускане на регистрирани коне и за повторното въвеждане на регистрирани коне за надбягвания, спортни състезания и културни прояви след временен износ, и след като в съответствие с Решение 2004/211/ЕО на Комисията (6) ограничи вноса в Съюза на еднокопитни животни от някои трети страни само до регистрирани коне съгласно посоченото в приложение I към Решение 93/197/ЕИО на Комисията (7), Комисията не само определи регистрираните коне като таксономична подгрупа на регистрираните еднокопитни животни съгласно определението в член 2, буква в) от Директива 2009/156/ЕО, но и взе предвид ограничения риск, произтичащ от въвеждането на тези животни в Съюза.
            
         
               (6)
            
            
               Предвид натрупания опит изглежда, че при регистрираните коне очакваните ползи от мониторинга на спазването на здравните изисквания, установени в придружаващите ветеринарни сертификати, не обосновават вземането на кръвна проба от 3 % от пратката. С оглед на това за регистрирани коне фиксираният процент за вземане на проби за серологично изследване следва да бъде заменен с основано на риска вземане на проби, когато това бъде счетено за необходимо от официалния ветеринарен лекар на граничния инспекционен пункт.
            
         
               (7)
            
            
               Поради това приложение II към Решение 97/794/ЕО следва да бъде съответно изменено.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Приложение II към Решение 97/794/ЕО се изменя в съответствие с приложението към настоящото решение.
   Член 2
   Адресати на настоящото решение са държавите членки.
   
      Съставено в Брюксел на 14 февруари 2014 година.
      
         
            За Комисията
         
         Tonio BORG
         
         
            Член на Комисията
         
      
   
   
      (1)  ОВ L 268, 24.9.1991 г., стр. 56.
   
      (2)  Решение 97/794/ЕО на Комисията от 12 ноември 1997 г. за установяване на някои подробни правила по отношение прилагането на Директива 91/496/ЕИО на Съвета относно определяне на принципите на организация на ветеринарните проверки на живи животни, внасяни в Общността от трети страни (ОВ L 323, 26.11.1997 г., стр. 31).
   
      (3)  Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (ОВ L 192, 23.7.2010 г., стр. 1).
   
      (4)  Решение 92/260/ЕИО на Комисията от 10 април 1992 г. относно ветеринарно-санитарните изисквания и ветеринарното сертифициране за временното допускане на регистрирани коне (ОВ L 130, 15.5.1992 г., стр. 67).
   
      (5)  Решение 93/195/ЕИО на Комисията от 2 февруари 1993 г. относно ветеринарно-санитарните условия и ветеринарното сертифициране при повторното въвеждане на регистрирани коне за надбягвания, спортни състезания и културни прояви след временен износ (ОВ L 86, 6.4.1993 г., стр. 1).
   
      (6)  Решение 2004/211/ЕО на Комисията от 6 януари 2004 г. относно установяване на списъка на трети страни и части от техните територии, от които държавите членки разрешават вноса на живи еднокопитни и на сперма, яйцеклетки и ембриони от еднокопитни, и за изменение на решения 93/195/ЕИО и 94/63/ЕО (ОВ L 73, 11.3.2004 г., стр. 1).
   
      (7)  Решение 93/197/ЕИО на Комисията от 5 февруари 1993 г. относно ветеринарно-санитарните условия и ветеринарното сертифициране за внос на регистрирани еднокопитни животни и еднокопитни животни за отглеждане и разплод (ОВ L 86, 6.4.1993 г., стр. 16).
   
      ПРИЛОЖЕНИЕ
      Част III от приложение II към Решение 97/794/ЕО се заменя със следното:
      
         „III.   Процедура за вземане на проби
         
         Вземането на проби за проверка дали са спазени здравните изисквания, установени в придружаващия ветеринарен сертификат, се предприема, както следва:
         
                     1.
                  
                  
                     Проби за серологично изследване се вземат на месечна основа от най-малко 3 % от пратките, с изключение на регистрираните коне, включени в определението в член 2, буква в) от Директива 2009/156/ЕО на Съвета (1) и придружени от индивидуален здравен сертификат, който свидетелства за съответствие с ветеринарно-санитарните изисквания, установени в решенията, приети съгласно член 15, буква а) и член 19, букви а) и б) от посочената директива.
                     Проби се вземат най-малко от 10 % от животните от всяка от пратките, избрани за вземане на проби съгласно първа алинея, като минималният брой е четири животни. Ако бъдат установени проблеми, този процент трябва да бъде увеличен.
                  
               
                     2.
                  
                  
                     След оценка на риска от страна на официалния ветеринарен лекар от всяко животно от дадена пратка, представена на граничния инспекционен пункт, могат да бъдат взети всички необходими проби.
                  
               
      
         (1)  Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (ОВ L 192, 23.7.2010 г., стp. 1).“